ועדת הכספים, כנסת 20, פרוטוקול מספר 356, 2016-06-01 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: נתחיל בכללי החברות הממשלתיות (מינוי רואי חשבון ושכרם)(תיקון), התשע"ה-2015.

משה גפני: את הכללים האלה הכנתם כבר לפני שנה?

משה גפני: שנתיים?

מיקי רוזנטל: לא.

מיקי רוזנטל: שנתיים לא.

מיקי רוזנטל: זה היה דוח מבקר המדינה.

מיקי רוזנטל: אני רוצה להעיר, ברשותך.

משה גפני: אתה רוצה שקודם הם יסבירו או להעיר קודם?

מיקי רוזנטל: אין בעיה שיסבירו.

משה גפני: תגיד.

מיקי רוזנטל: הבעיה היא כדלקמן: היה דוח חמור של מבקר המדינה בנוגע לרשות החברות הממשלתיות בין היתר בסוגיה של מינוי רואי חשבון והחלפתם.

מיקי רוזנטל: אחד הסיפורים המפורסמים שגם מופיע בדוח היה נושא הדחתו של רואה החשבון שגילה מעילה ענקית בהיקף של מיליארדים או רישום לא נכון בחברת החשמל.

מיקי רוזנטל: חברת החשמל חברה לרשות החברות הממשלתיות והדיחו את רואה החשבון הזה.

מיקי רוזנטל: הכללים שמונחים לפנינו נועדו למנוע את המצב הזה אלא שבאופן פרדוקסלי הם רק מרעים את המצב: במקום להגן על רואי החשבון, הם מקלים ונותנים לגיטימציה למהלך כזה של הדחה, הם מצמצמים את הוועדה של רואי החשבון.

מיקי רוזנטל: אם תרצה, נרד ברזולוציה ואני אסביר בדיוק את הפרטים.

מיקי רוזנטל: הם פשוט בלתי נסבלים.

מיקי רוזנטל: הם לא עולים בקנה אחד עם המלצות מבקר המדינה שפרט שורה שלמה של המלצות בסוגיה שמונחת לפנינו שבגינה קיבלנו את הכללים הללו.

מיקי רוזנטל: לכן אני מבקש או לשנות אותם פה במהלך הדיון.

מיקי רוזנטל: במהלך הדיון אני אגיד את ההערות הענייניות שיש לי לסוגיה, או לחילופין, שנבוא בדברים ונשנה אותם כך שהם יתאימו לתכליתם.

מיקי רוזנטל: הדבר הזה הוא לא מקובל.

משה גפני: טוב.

משה גפני: מה שאמר חבר הכנסת מיקי רוזנטל הם דברים חשובים מבחינת הדיון הזה, אבל אני מציע שתציגו את הכללים עליהם אתם מבקשים את האישור שלנו ונראה מה אנחנו עושים עם זה.

משה גפני: אלה דברים חשובים אמרת.

מיקי רוזנטל: כן.

מיקי רוזנטל: אני גם מצוי בפרטים, אדוני.

משה גפני: התחלתי ללמוד מהרגע ששמתי את זה על סדר-היום.

משה גפני: התחלתי לקבל טלפונים.

מיקי רוזנטל: קיימנו פה דיון גם בוועדת הכספים וגם בוועדה לביקורת המדינה.

מיקי רוזנטל: בדוח מבקר המדינה על רשות החברות זה היה אחד הנושאים העיקריים; גם לא ממנים רואי חשבון.

מיקי רוזנטל: לא משנה.

מיקי רוזנטל: אנחנו עכשיו נצטמצם לעניין הזה.

מיקי רוזנטל: הדבר הזה, גם כתוב בנייר, נולד בעקבות דוח מבקר המדינה.

מיקי רוזנטל: זה כתוב פה במפורש.

מיקי רוזנטל: אבל במקום לקחת את המסקנות העיקריות או להבין או לעשות תקנות שימנעו בעתיד את מה שאירע, עשו להיפך: עוד הקלו על הדברים.

מיקי רוזנטל: אני אדגים את זה – גם רשמתי לי את הסעיפים וכולי – היה מספר מינימלי של חברים בוועדה למינוי רואי חשבון שעכשיו הוקטן.

מיקי רוזנטל: היו שני חברים ללשכת רואי החשבון ועכשיו אפשר לקבל החלטה רק עם אחד, אפשר גם לקבל החלטה להדיח רואה חשבון, באופן תיאורטי לפי התקנות האלה, כשמופיע אדם אחד לישיבה.

מיקי רוזנטל: לכן זה בלתי מתקבל על הדעת.

משה גפני: הבנתי.

משה גפני: תודה.

משה גפני: מי מציג את הכללים?

משה גפני: אני מבקש שהיועצת המשפטית של הוועדה תביע את דעתה בהמשך.

<יובב גביש: בוקר טוב.

<יובב גביש: אני מנהל יחידת כספים ובקרה ברשות החברות הממשלתיות.

משה גפני: קבלתי ממך מכתב לדחות את הישיבה להיום ונעתרנו לבקשתך.

<יובב גביש: תודה רבה.

<יובב גביש: אני מעריך את זה.

<יובב גביש: התיקון שאנחנו מבקשים לדון בו היום, למעשה שרת המשפטים ושר האוצר מבקשים לדון בו, זה תיקון לכללי החברות הממשלתיות בעניין מינוי רואה חשבון, כפי שידוע.

<יובב גביש: התיקון הזה מבקש להכניס שלושה שינויים בכללי החרות הממשלתיות, אחד מהם הוא אכן תיקון בעקבות דוח מבקר המדינה ובקשת היועץ המשפטי לממשלה להחיל את התיקון.

<יובב גביש: זה תיקון שנמצא על השולחן שלנו לפחות כבר למעלה משנתיים ונדון בפורומים כאלה ואחרים.

<יובב גביש: התיקון למעשה מכיל בתוכו שלושה תיקונים עיקריים: תיקון אחד הוא אכן לגבי נושא של החלפת שותף במשרד רואי החשבון ומבקש שהוועדה למינוי רואי חשבון תדון ותמליץ למשרד על השותף שינהל את התיק.

<יובב גביש: התיקון שני הוא תיקון שמבקש למנוע מצב שבו הוועדה לא פועלת ולא מתמנים רואי חשבון כפי שאנחנו יודעים שקרה בשנים האחרונות שלא מתמנים רואי חשבון והבקרות על חברות ממשלתיות לא נעשות במשך שנים.

<יובב גביש: נועד לאפשר לוועדה להמליץ על רואה חשבון גם בקוורום חסר, בקוורום של 5 חברים ובמקרים דחופים ומיוחדים, כאשר לחברה ממשלתית אין רואה חשבון מכהן - - -

משה גפני: - - -סליחה, כן.

<יובב גביש: כפי שאמרתי, שני התיקונים השניים אמורים לאפשר לוועדה להמשיך לפעול ולא להיות מקוטעת כפי שהיא הייתה מקוטעת במשך שנים.

<יובב גביש: בעשור האחרון היא הייתה מקוטעת ברציפות שנתיים ועוד שלוש שנים – תקופות ממושכות של שנים.

<יובב גביש: כדי שלא יהיה מצב שחברה ממשלתית לא יוחלפו בה רואי חשבון במשך שנים או שחברה ממשלתית חדשה שקמה לא יכהן בה רואה חשבון ואז לא יעשו בה בקרות, לאפשר למנות גם בקוורום חסר.

<יובב גביש: קוורום אחד מדבר על 5 חברים מתוכם נציג אחד של לשכת רואי החשבון במצב רגיל כדי למנוע מצב שהוועדה משותקת.

<יובב גביש: במקרים דחופים ומיוחדים, כאשר לחברה ממשלתית שקמה לא מונה רואה חשבון, אפשר יהיה למנות עם קוורום של 4 נציגים בלי נציג של לשכת רואי החשבון.

<יובב גביש: הרציונל פה מבחינתנו הוא למנוע מצב שאנחנו מחריפים את הסתירה בין חוק החברות הכללי לחוק החברות הממשלתיות.

<יובב גביש: למעשה, כדי שתבינו, חוק החברות הכללי אומר שחברה בין אם הוא ממשלתית, ציבורי או פרטית, חייבת שיהיה לה רואה חשבון מבקר.

<יובב גביש: בחברות ממשלתיות נוצרה לקונה שחוק החברות הממשלתיות מחייב את אישור רשות החברות והוועדה למינוי רואי חשבון כדי שיכהן רואה חשבון ואז למרות שחוק החברות הכללי מחייב שיהיה רואה חשבון, עדיין לא מכהן רואה חשבון מבקר כיוון שחוק החברות הממשלתיות לא מאפשר את זה.

<יובב גביש: לכן אנחנו רוצים למנוע את ההתניה הזאת ואם היינו יכולים היינו עושים את זה גם בחקיקה ראשית שלא צריך פשוט את שאישורו של אף אחד ועושים את זה כמו בחברה רגילה כדי למנוע מצב שלא יהיה רואה חשבון מבקר לחברה ממשלתית.

<יובב גביש: אנחנו רוצים למנוע את ההתניה של הקוורום כפי שהוא היום, כולל הימצאותם של נציגי לשכת רואי החשבון שנוכחותם כמובן חשובה אבל במקרים מאוד דחופים שחבר ממשלתית שקמה אין לה רואה חשבון – ניתן יהיה למנות.

משה גפני: לקחתם בחשבון כשעשיתם את הכללים האלה את הדוח של מבקר המדינה?

משה גפני: הדוח הראשון?

משה גפני: יש דוח שני.

<יובב גביש: כמובן.

<יובב גביש: נמצאים פה גם הנציגים המשפטיים גם נציגי משרד המשפטים - - -

<שגית אפיק: אומר חבר הכנסת רוזנטל שהתקנות בעיני מקלות יותר ביחס למצב הקיים בשעה שביניהן היה דוח מאוד חמור.

משה גפני: של המבקר.

מיקי רוזנטל: בוודאי.

מיקי רוזנטל: הרעיון של דוח המבקר או ההמלצות העיקריות היו חיזוק הוועדה למינוי רואי חשבון כי מי שפגע בעצמאות רואי החשבון הייתה הרשות עצמה.

מיקי רוזנטל: הרשות עצמה וחברה מבוקרת של הרשות יזמו החלפתו של רואה חשבון שגילה את האמת.

מיקי רוזנטל: על זה אין עוררין עכשיו.

מיקי רוזנטל: הרעיון היה וזה עיקר ההמלצות של המבקר, לחזר את הוועדה.

מיקי רוזנטל: מה עשו כאן?

מיקי רוזנטל: עשו שלושה מהלכים שלפחות שניים נוגדים – אני לא נכנס לעניין של המלצות של נורמות קבועות והעניינים המקצועיים של ה- SOX שהיו בו המלצות נרחבות בדוח המבקר ואי פה מילה אחת עליהם בתקנות, והיה צריך להיות, אבל מה שאין – ניחא.

מיקי רוזנטל: מה שיש גורם למצב כדלקמן: בעבר, כדי למנות רואה חשבון היה צריך 7 חברים, נכון?

<יובב גביש: כן, כן.

מיקי רוזנטל: יפה.

מיקי רוזנטל: עכשיו אפשר להסתפק בארבעה.

משה גפני: חמישה.

מיקי רוזנטל: לא.

מיקי רוזנטל: בארבעה.

מיקי רוזנטל: כי יש סעיף 1 ויש סעיף 2.

מיקי רוזנטל: סעיף 1 אומר: חמישה הקוורום המחייב.

מיקי רוזנטל: אבל במקרים דחופים או במקרים - -

<יובב גביש: כשאין רואה חשבון לחברה.

משה גפני: אני רוצה לשמוע - - -

מיקי רוזנטל: - - שאין רואה חשבון או במקרים שצריך באופן דחוף להחליף את רואה החשבון - - -

<גונן גומלסקי: לא, לא.

<גונן גומלסקי: לא כך נאמר.

מיקי רוזנטל: אני יודע לקרוא.

מיקי רוזנטל: זה מה שכתוב פה.

משה גפני: נשמע את התשובה.

מיקי רוזנטל: אז עכשיו רק ארבעה.

מיקי רוזנטל: אפשר גם ארבעה.

מיקי רוזנטל: זה אחד.

מיקי רוזנטל: שתיים, מי שמייצג את רואי החשבון, מספרם פחת.

מיקי רוזנטל: מי מגן פה על האינטרס של ראיית החשבון?

מיקי רוזנטל: זה שתיים.

מיקי רוזנטל: שלוש, בתקנות הקודמות ובנהלים הקודמים לא הייתה אפשרות בכלל להדיח רואה חשבון במהלך כהונתו כי לא היה להם סעיף חוקי כזה והם עשו את זה למרות שלא היה.

משה גפני: ואם רואה החשבון לא בסדר?

מיקי רוזנטל: אז היה צריך לכנס את הוועדה ולקבל החלטה.

מיקי רוזנטל: אני לא נכנס לכל - - -

משה גפני: לפי הכללים החדשים?

מיקי רוזנטל: לפי הכללים החדשים מותר היום להדיח רואה חשבון.

מיקי רוזנטל: זה בסדר שמותר להדיח רואה חשבון - - -

<שגית אפיק: אבל זה גם מה שהמבקר אמר:

<שגית אפיק: להסדיר - - -

מיקי רוזנטל: מאה אחוז, אבל איך אנחנו מונעים שזו תהיה החלטה שרירותית?

מיקי רוזנטל: כאן צמצמו את השלייקעס במקום להרחיב את השלייקעס.

<יובב גביש: לגישתנו, לפחות, זה מה שכתוב – ותכף ידברו נציגי משרד המשפטים – הכוונה פה היא דווקא לא לאפשר לרשות החברות לבד לקבל את ההחלטה אלא לעבור קודם בוועדה.

<יובב גביש: היום, אגב, המצב הוא כזה שרשות החברות יכולה לדרוש ולאכוף על המשרד להחליף את השותף.

<יובב גביש: התקנות פה אמורות לעשות בדיוק את ההפך:

<יובב גביש: לעבור קודם בוועדה למינוי רואי חשבון שהיא תחליט לפני שההחלטה מתקבלת.

<יובב גביש: זאת אומרת, התיקון נועד בדיוק למנוע את המצב הזה, אבל - - -

מיקי רוזנטל: אני חייב לקרוא את זה, אדוני, כי אומרים שאני מבין - - -

<יובב גביש: אני גם לא משפטן.

מיקי רוזנטל: אני קורא מסעיף קטן (2), אדוני, כתוב ככה: "על אף האמור בסעיף זה" – דהיינו, מספר החברים בוועדה – "תהיה רשאית להמשיך ולפעול אף אם לא מתקיים האמור בסעיף (ב1) אם פעילותה נדרשת לצורך מינוי רואה חשבון בחברה ממשלתית שבה לא מכהן רואה חשבון או לצורך החלפת רואה חשבון מטפל".

מיקי רוזנטל: זאת אומרת שבעבר היה צריך 7 חברים בשביל להחליף רואה חשבון ועכשיו שצריך 4 - - -

<גונן גומלסקי: לא.

<גונן גומלסקי: בעבר לא צריך.

<שגית אפיק: לא היה צריך בכלל.

<שגית אפיק: לא הייתה ועדה.

<שגית אפיק: הם הוסיפו כאילו את הסעיף - - -

<יזהר קנה: כן, אבל אז לא היו יכולים למנות חדש.

מיקי רוזנטל: בדיוק.

מיקי רוזנטל: אי אפשר היה למנות אף אחד אחר.

מיקי רוזנטל: אבל עכשיו - - -

<יובב גביש: שותף אפשר להחליף כל יום עכשיו.

מיקי רוזנטל: תראו, זה לא עולה בקנה אחד.

מיקי רוזנטל: הרי אין לי עניין עם המספרים, אני לא רב פה על זה.

מיקי רוזנטל: אנחנו מתווכחים על התכלית.

מיקי רוזנטל: איך משיגים את התכלית שכולם רוצים פה.

משה גפני: מי משיב בשם משרד המשפטים?

משה גפני: בבקשה.

<לירון נעים: אני אתייחס, קודם כל, לעניין רואה החשבון המטפל ואחר כך לעניין הרכב הוועדה.

<לירון נעים: לגבי רואה החשבון המטפל, התיקון שאנחנו מציעים כאן עולה בדיוק בקנה אחד עם דוח מבקר המדינה.

<לירון נעים: אנחנו אמצנו את כל ההמלצות של המבקר במסגרת התקנות האלה.

<לירון נעים: אני מזכירה שדוח מבקר המדינה התייחס להחלפת שותף אחד במשרד רואי החשבון שביקר את חברת החשמל.

<לירון נעים: במסגרת הדוח הזה, ההמלצה של המבקר הייתה שכשנוצרות נסיבות שמצדיקות החלפה של רואה חשבון מטפל, כדי לא לפגוע באי התלות של רואי החשבון, הרשות לא תוכל לפעול לבדה בעניין הזה אלא כשיהיה צורך לעשות את זה, היא תעשה את זה בהתבסס על חוות דעת מנומקת של הוועדה.

<לירון נעים: זה בדיוק התיקון שאנחנו מציעים כרגע במסגרת התקנות האלה.

<לירון נעים: מה שנאמר לי לראשונה – אנחנו טיפלנו לאורך הרבה מאוד זמן בתקנות הלאה ווידאנו שהן מתואמות עם כל הגורמים הרלוונטיים – רק בשבוע האחרון נודע לי לראשונה שלשכת רואי החשבון לא ידעה עליהן או שלטענתה טרם נעשה תיאום.

משה גפני: תכף נשמע אותם.

מיקי רוזנטל: אני מבקש גם ממבקר המדינה להגיב על זה כי זה לא מדויק, ממה שאני שמעתי מאנשים ממבקר המדינה.

מיקי רוזנטל: אני יודע שדברתם אתם, אבל הם לא מרוצים מהמסקנה.

<לירון נעים: כמובן שאם יש צורך.

<לירון נעים: זה לעניין ראה החשבון המטפל.

<לירון נעים: יש לי כאן גם את דוח המבקר, אם אתם רוצים את הציטוטים הרלוונטיים מתוכו.

<לירון נעים: לגבי הרכב הוועדה, התכלית של התיקון הזה הוא למנוע שיתוק.

<לירון נעים: חברה ממשלתית, כמו כל חברה, חייבת על פי חוק החברות שיהיה לה רואה חשבון מבקר.

<לירון נעים: אנחנו רוצים להבטיח שהוועדה תוכל לפעול וזו הסיבה שבגללה אפשרנו את שני הסעיפים האלה.

משה גפני: תודה רבה.

<יובב גביש: אדוני, אבקש להשלים לגבי נושא התיאום כי הוא באמת חשוב.

<יובב גביש: היו חילופי גברי גם בלשכת רואי החשבון וגם ברשות החברות.

<יובב גביש: להבנתנו לפחות, היה תיאום בין גורמים לבין לשכת רואי החשבון.

<יובב גביש: היו חילופין גם ברשות החברות, גם בלשכת רואי החשבון והתוודענו בשבוע האחרון שלשכת רואי החשבון לגבי נושא השותף האחראי, רואה את זה בצורה אחרת.

<יובב גביש: לכן, כפי שאמרנו גם ללשכת רואי החשבון, אנחנו לא היינו רוצים להגיע חלוקים לנושא הזה שנמצא על השולחן הרבה מאוד זמן ומבחינתנו אנחנו לא רוצים לעשות משהו במחלוקת שהוא לגישת רואי החשבון לא נכון ולא הגיוני.

משה גפני: לכן מה?

<יובב גביש: אתם תחליטו כוועדה, אבל אני מבין שלא רק אנחנו - - -

משה גפני: תודה, תודה.

משה גפני: יזהר קנה, נשיא לשכת רואי החשבון, ועדת הכספים רוצה לברך אותך.

<יזהר קנה: תודה רבה.

משה גפני: על הבת שנולדה לך לפני שלושה - - -

<יזהר קנה: רק עכשיו סיפרו לי שחייבים גם בנות בנוסף לבנים אחרת אני לא השלמתי את המצווה, אז השלמתי את המצווה.

מיקי רוזנטל: אני הולך.

משה גפני: על כל פנים, שיהיה לכם נחת ושהיא תהיה בריאה ושתזכו לאריכות ימים ושנים ושיהיה לכם נחת מכל הילדים.

משה גפני: הבמה לרשותך, בבקשה.

<יזהר קנה: תודה רבה.

<יזהר קנה: כי שנאמר קודם, דבר החקיקה פה מתייחס לשני חלקים - -

משה גפני: זו לא חקיקה – זה כללים.

<יזהר קנה: התקנות.

<יזהר קנה: - - אחד הוא הנושא של הרואה חשבון מטפל והנושא השני זה הנושא של הרכב הוועדה.

<יזהר קנה: לגבי רואה החשבון המטפל, כפי שנאמר, מרגע שקיבלנו את הטיוטה בשבוע שעבר פנינו למשרד המשפטים והתנהלו דיונים מהירים – פה כל התודה למשרד המשפטים על התגובה המהירה – וכמו שנאמר פה, יש הבנה בין הצדדים שהטיוטה כפי שהיא מוצגת עכשיו, לפחות אליבא דלשכת רואי החשבון, היא לא עונה על מה שמבקר המדינה אמר אלא אולי ההפך הוא הנכון.

<יזהר קנה: אין גם ויכו שאת הטיוטה כפי שהיא, בטח בכל מה שקשור לנושא של רואה חשבון מטפל, לשכת רואי החשבון לא ראתה.

<יזהר קנה: על זה גם אין ויכוח: לא ראינו את הטיוטה כפי שהיא.

<יזהר קנה: מכיוון שמדובר בהליך חקיקה שהוא מאוד מיוחד ויוצא דופן אז מוסכם גם עם רשות החברות וגם עם משרד המשפטים שהחלק הזה יידחה לדיון אחרי שאנחנו נשב יחד אתם ונראה את זה.

<יזהר קנה: אנחנו ביקשנו את עזרתו של אותו רואה חשבון מפורסם שמוכר הסיפור שלו בחברת החשמל.

<יזהר קנה: אני ביקשתי ממנו שיסתכל על דבר החקיקה.

<יזהר קנה: להבנתו, דבר החקיקה הוא הפוך ממה שהייתה הכוונה של מבקר המדינה באותו מקרה ולכן, ככל שאני מבין את הדברים, הנושא של רואה החשבון המטפל ירד.

<יזהר קנה: אם כך, מה שיש לנו לנגד עינינו זה הנושא של ועדה קטועה.

<יזהר קנה: אני אישית בדעה שכשעושים תיקון של עיוות לא צריכים לעשות תיקון של 180 מעלות.

<יזהר קנה: כמו שנאמר קוד על ידיד חבר הכנסת רוזנטל, נכון למצב היום חובה שיהיו 7 אנשים.

<יזהר קנה: אם אין 7 אנשים – אין קוורום.

<יזהר קנה: זה דבר החקיקה ורוצים לתקן אותו.

<יזהר קנה: מאה אחוז.

<יזהר קנה: אז בואו נרד מ-7 ל-6 כדי למנוע מצב שיש קטוע בגלל אדם אחד.

<יזהר קנה: בסדר.

<יזהר קנה: נרד בעוד אחד למצב של 5 כדי שלא נהיה קטועים אם שניים עזבו, שזה בגדול סעיף (ב1) – זה גם בסדר.

<יזהר קנה: הליכה של עוד צעד קדימה, לדעתנו היא כבל הליכה ארוכה מדי.

<יזהר קנה: אנחנו לא חושבים שהמקרים של העבר מצדיקים את זה.

<יזהר קנה: יכול להיות שאחרי שנעשה את (ב1), בעוד שנה-שנתיים תבוא רשות החברות הממשלתיות ותגיד שדבר החקיקה לא הספיק וצריך ללכת עוד יותר קדימה ונראה מה קורה בחיים ונעשה אותם.

<יזהר קנה: אני לפחות בדעה ובאמונה שסעיף (ב1) מספיק.

<יזהר קנה: הבעיה שלנו עם (ב2) היא כפי שאמרתי לנציגי משרד המשפטים שבעצם על פי סעיף (ב2) יכולים לקבל החלטה ללא נוכחות של אף לא אחד מנציגי לשכת רואי החשבון, וצריך לזכור: היום יש 7 שמתוכם 2 נציגי הלשכה.

<יזהר קנה: זאת אומרת שאומרים: יש 7, 2 מהלשכה, אפשר לקבל החלטה בלי 3.

<יזהר קנה: מה זה בלי 3?

<יזהר קנה: בלי השניים של לשכת רואי החשבון שהם, ומבלי לפגוע באנשי הציבור וביתר חברי הוועדה, יודעים יותר טוב מכל אחד אחר מהן התכונות הנדרשות מרואה החשבון.

<יזהר קנה: לכן, להבנתנו, בקצרה, א', חובה שבכל תהליך כזה יהיה לפחות אחד משני נציגי לשכת רואי החשבון.

<יזהר קנה: אנחנו חושבים שסעיף (ב1) כפי שהוא, נכון שיהיה מלא.

<יזהר קנה: היה וחברי חברי הכנסת יחשבו שנכון לעמוד בסעיף (ב2) כפי שאני מבין שהם לא חושבים שסעיף (ב2) הוא נכון, שהוא הליכה ארוכה מדי, אז צריך להכניס בוא את הסיפה של (ב1) שאומר: "ובלבד שיש שם נציג אחד של הלשכה".

משה גפני: תודה רבה.

<שגית אפיק: למה הכוונה (ב1) נכון שיהיה מלא?

<שגית אפיק: להשאיר את זה כמו שזה?

<יזהר קנה: אנחנו חושבים שאם יש את (ב1) זה מספיק.

<שגית אפיק: אז לא צריך בכלל - - -

<יזהר קנה: לא צריך בכלל את (ב2).

<יזהר קנה: יש היום 7 נציגים - - -

<שגית אפיק: שתוקף הפעולות לא ייפגע אם התפנה מקום של אחד.

<יזהר קנה: בדיוק.

<יובב גביש: אז אולי מישהו יעזור לי להבין מה קורה במצב שחברה ממשלתית קמה והוועדה לא מתפקדת, מה עושים?

<יזהר קנה: מה יקרה אם יעזבו 4?

<יזהר קנה: גם כן יקרה.

<יובב גביש: אין רואה חשבון.

<יובב גביש: אז הבקרות על אותה חברה – כולנו רוצים לחזק את הבקרות.

מיקי רוזנטל: אנחנו מחוקקים עכשיו חוק בוועדת הכלכלה, ברית המועצות שאתה מכיר אותו: איחוד כל הגופים הרגולטוריים של השידורים.

מיקי רוזנטל: עלתה שאלה מה קורה אם הגוף הזה לא מתפקד?

מיקי רוזנטל: אז יש סמכות לשר לפזר אותו ולמנות ועדה אחרת.

מיקי רוזנטל: זה מה שעושים כשגוף לא מתפקד.

מיקי רוזנטל: אבל לגרום למצב שאם הגוף לא מתפקד, אנחנו נקבל מינויים רעים או מינויים מושחתים – זה לא יעלה על הדעת.

מיקי רוזנטל: וזה פתח.

מיקי רוזנטל: זה פתח ואנחנו לא יכולים לקבל דבר כזה.

משה גפני: היועצת המשפטית של הוועדה, בבקשה.

<שגית אפיק: יש בכללים האלה שני סוגי תיקונים.

<שגית אפיק: סוג תיקון אחד נוגע לדוח המבקר משנת 2012 והוא עוסק בהחלפת רואה חשבון כשדוח המבקר באמת התייחס למצב שעד אז אפשר היה להתייחס למשרד רואי חשבון בלבד ולא להחלפת רואה חשבון.

<שגית אפיק: חשבנו שהתיקונים האלה, לעניין הזה, יכולים לעמוד בדברים שהמבקר הציע, כמו שאמרה גם לירון נעים ממשרד המשפטים, יחד עם זאת, אני מבינה שלא נעשתה הדברות מול לשכת רואי החשבון.

<שגית אפיק: זה קצת מוזר ששנתיים תקנות באוויר - - -

<גונן גומלסקי: נעשתה הידברות עם הנשיא הקודם של הלשכה.

<לירון נעים: למיטב ידיעתנו נעשתה.

<לירון נעים: ככל הנראה בגלל - - -

<יזהר קנה: אנחנו מפנים את תשומת לבכם במכתב ביולי 2015 ששלחה רשות החברות לשרים, היא מזכירה את מר דודי גולדברג, קודמי, שהיה מצוין בתפקידו, ללא העתק ללשכה.

<יובב גביש: לא ניכנס פה להתכתבויות.

<שגית אפיק: זה לא העניין.

<שגית אפיק: הנושא השני הוא הנושא של הוועדה, של הקוורום של הוועדה.

<שגית אפיק: אנחנו הבנו ממשרד מבקר המדינה שגם בנושא הזה, בימים אלה, יש דוח בהכנה על הנושא הספציפי הזה.

<שגית אפיק: הדברים שלובים, הוועדה שלובה בהחלפת רואה החשבון המבקר.

<שגית אפיק: לכן אני חושבת שהוועדה לא יכול היום להצביע על התקנות האלה מכל הסיבות האלה.

משה גפני: על הכללים.

<שגית אפיק: על הכללים.

<שגית אפיק: נכון.

משה גפני: אני מבקש לסכם כדלהלן: ראשית, אני רוצה שתבואו בדברים עם לשכת רואי החשבון.

משה גפני: בכל אופן, הכללים האלה חלים עליהם ולא חשוב אם הייתה הידברות או לא הייתה.

משה גפני: צריכה שתהיה הידברות.

משה גפני: הרי הם יושבים פה ליד השולחן ואומרים: אנחנו לא ראינו.

משה גפני: באמת יש בזה טעם לפגם.

משה גפני: אבל לא משנה, בלאו הכי אני מקבל את העמדה של היועצת המשפטית שלא לאשר או לדחות.

משה גפני: אני מבקש שתשבו אתם.

משה גפני: אני מבקש שחבר הכנסת מיקי רוזנטל והיועצת המשפטית של הוועדה יבואו בדברים עם נציגי משרד מבקר המדינה כדי לדעת האם הכללים האלה, לפי דעתם כפי שנטען פה על-ידי משרד המשפטים, עונים על הדוח שהיה ועל הודח שיהיה.

משה גפני: אני אבקש שיעשו את זה מהר כדי לדעת אם אנחנו לא עולים פה על איזשהו מוקש חקיקתי או מוקש של החלטת ועדה שפתאום אנחנו גם נהיה נתונים לאיזו ביקורת.

משה גפני: אני מקווה שלא, אבל אני מבקש, אם אתם מסכימים, שתבדקו את העניין הזה, ואם ייגמר הנושא של הנושא של רואה החשבון ומבחינת מבקר המדינה גם נדע את אשר לפנינו, אז אני, בעזרת השם, אביא את זה להצבעה.

<יזהר קנה: כבודו, אני רק מציע שאנחנו גם נפנה לרואה החשבון שבעקבותיו היה את אותו דוח מבקר המדינה ונבקש ממנו גם לסייע ולקרוא ולראות אם אפשר לסייע.

משה גפני: זה אתם.

משה גפני: אני כוועדה אני לא יכול ואני גם לא מעוניין להיכנס לפרטים על רואה חשבון מוגדר, אף על פי שאתם, כנראה, צריכים לעשות את זה.

<יזהר קנה: לניסוח עצמו כי מי כמוהו ידע יותר טוב את דוח המבקר.

משה גפני: אין בעיה, אבל זה אתם, כשאתם באים בדברים עם רשות החברות הממשלתיות, אני אבקש שלגבי הנושא הזה של מבקר המדינה.

משה גפני: ולא בכדי אני אומר את זה.

משה גפני: אני רוצה שהנושא הזה ייבדק.

משה גפני: אני מודה לכם על ההשתתפות ואני מקווה שנוכל להתקדם.

משה גפני: אגב, מה שאמרת לגבי דוח מבקר המדינה, זה הדוח ההוא ואת כנראה צודקת.

<לירון נעים: ההוא שבעקבותיו גם יצא מכתב של היועץ המשפטי לממשלה.

משה גפני: לגבי הדוח ההוא את צודקת, אבל יש עוד התפתחויות.

<יובב גביש: אנחנו לא יודעים על דוח חדש.

משה גפני: העירו את תשומת לבי לעניין הזה אז אין לי טענות אליך.

<יזהר קנה: יש ביקורת ברגעים אלה, כן.

<יזהר קנה: יש ביקרות ממש עכשיו.

משה גפני: לא משנה.

משה גפני: מה שאמרת, לירון, נכון.

משה גפני: אין לי הערות על הדברים שאמרת.

משה גפני: אבל כדי לקבל החלטה, אנחנו צריכים לעבור עוד הליך כזה, כפי שציינתם.

משה גפני: תודה רבה.